দ্য স্ট্রংহোল্ড (উপন্যাস)

***দ্য স্ট্রংহোল্ড*** () হলো স্কটিশ লেখিকা মলি হান্টার রচিত শিশুদের একটি ঐতিহাসিক উপন্যাস। এটি ১৯৭৪ সালে হ্যামিল্টন প্রকাশনী থেকে প্রকাশিত হয়। খ্রিস্টপূর্ব ১ম শতাব্দীতে অর্কনি দ্বীপপুঞ্জের প্রেক্ষাপটে রচিত এই গল্পটি ব্রক বা বৃত্তাকার দুর্গ তৈরির কাল্পনিক ইতিহাস নিয়ে গড়ে উঠেছে। এই ধরনের দুর্গগুলো পুরো দ্বীপজুড়ে ছড়িয়ে ছিটিয়ে ছিল। উপন্যাসটির প্রধান চরিত্র এক খোঁড়া স্বপ্নচারী তরুণ। সে রোমান দাস-হানাদারদের প্রতি তার ভয়কে শক্তিতে রূপান্তরিত করে। এটি কেবল তার নিজের জন্যই নয়, বরং দ্বীপের সকল মানুষের জন্যও শক্তি হয়ে দাঁড়ায়।

বছরের সেরা শিশুতোষ বই হিসেবে স্বীকৃতিস্বরূপ হান্টার লাইব্রেরি অ্যাসোসিয়েশন থেকে বাৎসরিক কার্নেগি মেডেল লাভ করেন। এটি ব্রিটিশ লেখকদের দেওয়া একটি সম্মাননা।

## পটভূমি

গল্পের প্রেক্ষাপট অর্কনি দ্বীপপুঞ্জের সবচেয়ে বড় দ্বীপে (বর্তমানে যা মেইনল্যান্ড নামে পরিচিত)। গল্পের সময়কালে এখানে মূলত বোর (তাদের ভাষায় *অর্ক*) বা শূকর গোত্রের বসবাস ছিল। তবে আদি বাসিন্দা ডিয়ার (হরিণ) ও র‍্যাভেন (কাক) গোত্রের মানুষরাও তখন দ্বীপে বাস করত। সংখ্যার দিক দিয়ে তারা বোরদের চেয়ে বেশি হলেও পুরনো শত্রুতার কারণে তারা নিজেরা বিভক্ত ছিল। বোর গোত্রটি ছিল মাতৃতান্ত্রিক। পূর্ববর্তী দলপতির জ্যেষ্ঠ কন্যাকে বিবাহের মাধ্যমেই নতুন দলপতি ক্ষমতায় আসতেন। আচার-অনুষ্ঠান ও গোপনীয়তার মাধ্যমে ড্রুইড বা পুরোহিতদের ক্ষমতা তখনও প্রবল ছিল। রোমান প্রজাতন্ত্র বাইরের দিকে তাদের প্রভাব বিস্তার করছিল এবং আক্রমণের আশঙ্কাও ছিল। এদিকে রোমান সভ্যতার জন্য প্রচুর দাসের প্রয়োজন ছিল, যার ফলে কয়েক দশক ধরে সেখানে হানাদারি বা আক্রমণ চলে আসছিল।

বইটির মুখবন্ধে লেখিকা অর্কনি ব্রক বা দুর্গগুলোর বর্ণনা দিয়েছেন, যার সাথে পৃথিবীর অন্য কোনো কাঠামোর মিল নেই। তিনি স্মরণ করেন যে, দশ বছর আগে তিনি এমন একটি দুর্গের ভেতরে দাঁড়িয়ে ভেবেছিলেন এগুলো কীভাবে তৈরি হয়েছিল। তিনি আরও ভাবেন যে, এই অনন্য কাঠামোগুলো নিশ্চয়ই কোনো এক মেধাবী মানুষের মস্তিস্কপ্রসূত ধারণা থেকে এসেছে।

## সারসংক্ষেপ

উপন্যাসের শুরু হয় এমন এক দিনে যখন অনেক দ্বীপ থেকে বোর গোত্রের সাতশতাধিক মানুষ দলপতি নেকটানের ডাকে একত্রিত হয়। নেকটান প্রস্তাব দেন যে, যোদ্ধারা যেন রোমান হানাদারদের সাথে আর যুদ্ধ না করে। বরং রোমানরা যখন আসবে তখন যেন তারা পিছু হটে, কারণ ক্রমাগত ক্ষয়ক্ষতির ফলে গোত্রের অস্তিত্বই হুমকির মুখে। প্রধান ড্রুইড এই ধারণার তীব্র বিরোধিতা করেন। তিনি বলেন, তাদের অবশ্যই যুদ্ধ চালিয়ে যেতে হবে। তিনি একে বিশ্বাসের বিষয় বলে ঘোষণা করেন এবং এটি তার এখতিয়ারভুক্ত বলে দাবি করেন। এভাবে তিনি সরাসরি নেকটানের নেতৃত্বের প্রতি চ্যালেঞ্জ ছুড়ে দেন।

কল বিশ্বাস করত যে, উঁচু গোলাকার ড্রাইস্টোন বা পাথর দিয়ে তৈরি দুর্গের ধারণাটিই হলো তৃতীয় ও সঠিক পথ। এই দুর্গ এমনভাবে নকশা করা হবে যেন তা অভেদ্য হয়। পাঁচ বছর বয়স থেকেই সে এই ধারণা নিয়ে কাজ করছে, নকশা আঁকছে এবং মডেল তৈরি করছে। সেই বয়সেই এক রোমান হানাদার তার বাবাকে হত্যা করেছিল, মাকে অপহরণ করেছিল এবং কলের পা ভেঙে তাকে পঙ্গু করে দিয়েছিল। কিন্তু, প্রবীণদের কেউই তার কথা শুনতে চায়নি।

টারন নামে একজন এসে নিজেকে গোত্রের সদস্য হিসেবে পরিচয় দেয়। বারো বছর বয়সে তাকে দাস হিসেবে ধরে নিয়ে যাওয়া হয়েছিল এবং সম্প্রতি সে তার প্রভুকে হত্যা করে পালিয়ে এসেছে। তাকে স্বাগত জানানো হয়, কিন্তু শীঘ্রই বোঝা যায় যে তার ক্ষমতার লোভ আছে। সে প্রথমে দলপতির মেয়ের মন জয় করার চেষ্টা করে। এরপর সে ড্রুইড এবং র‍্যাভেন ও ডিয়ার গোত্রের দলপতিদের সাথে মিলে ষড়যন্ত্র শুরু করে। কলের ভাই ব্র্যান ড্রুইডদের সাথে থাকে, সে দুই পক্ষের দ্বন্দ্বে দোটানায় পড়ে যায়।

গোত্রের কর্তৃত্ব নিয়ে নেকটান ও ডমনালের মধ্যকার দ্বন্দ্ব চরমে পৌঁছায় যখন ডমনাল নরবলির জন্য নেকটানের মেয়ে ফ্যান্ডকে নির্বাচন করে। কল ফ্যান্ডকে ভালোবাসত। সে ব্র্যানের পরামর্শ নেয় কীভাবে এই বলিদান বন্ধ করা যায়। কল ভেবেছিল ফ্যান্ডের বদলে সে নিজেই মারা যাবে। কিন্তু বাস্তবে ব্র্যানই মারা যায় এবং তার শিশুকালে করা ভবিষ্যদ্বাণী সত্য হয়। ডমনাল ব্র্যানকে নিজের ছেলের মতো ভালোবাসত বলে এই ঘটনায় সে ভেঙে পড়ে।

এসব ঘটনার পর, কল তার দুর্গ বা স্ট্রংহোল্ড তৈরির অনুমতি পায়। পুরো গোত্র কঠোর পরিশ্রম করে ৮-তলা বিশিষ্ট এই কাঠামোটি তৈরি করে এবং গ্রীষ্মের প্রথম আক্রমণের ঠিক আগেই এটি প্রস্তুত হয়ে যায়। অন্যান্যরা লুকিয়ে পড়ে আর যোদ্ধারা দুর্গ রক্ষার প্রস্তুতি নেয়। প্রথম আক্রমণ প্রতিহত করা হয়, যদিও রোমানদের ল্যাটিন ভাষায় অভিশাপ দিতে গিয়ে ডমনাল আহত হয়। টারন ল্যাটিন জানত, সে ডমনালের জায়গা নেয়। সে অভিশাপ দেওয়ার ভান করে আসলে রোমানদের স্থলপথে দ্বিতীয়বার আক্রমণের পরামর্শ দেয়। টারনের বিশ্বাসঘাতকতা ধরা পড়লে, কল রোমানদের ফাঁদে ফেলার জন্য একটি অত্যন্ত সফল পরিকল্পনা করে। তার দুর্গের কার্যকারিতা প্রমাণিত হয় এবং দ্বীপপুঞ্জ জুড়ে আরও দুর্গ তৈরির পরিকল্পনা করা হয়।

## চরিত্রসমূহ

*কল, ১৭ বছর বয়সী বোর গোত্রের যুবক, শৈশব থেকেই পঙ্গু, নেকটানের পালকপুত্র।
*নেকটান, বোর গোত্রের দলপতি।
*আনু, নেকটানের স্ত্রী, পূর্ববর্তী দলপতির কন্যা, নারীদের নেত্রী।
*ক্লোধা, নেকটানের বড় মেয়ে।
*ফ্যান্ড, নেকটানের ছোট মেয়ে।
*নিয়াল, কলের সবচেয়ে ভালো বন্ধু, ক্লোধার হবু স্বামী।
*ডমনাল, দ্বীপপুঞ্জের ড্রুইড পুরোহিতদের প্রধান।
*ব্র্যান, কলের ছোট ভাই, ড্রুইডদের দ্বারা পালিত, যার সম্পর্কে ভবিষ্যদ্বাণী ছিল যে সে নিয়তির সন্তান।
*টারন, একজন উচ্চাকাঙ্ক্ষী প্রাক্তন দাস।
*আরকন, ডিয়ার গোত্রের দলপতি।
*দেভা, র‍্যাভেন গোত্রের দলপতি।

## আরও দেখুন
 * অর্কনির ইতিহাস

## তথ্যসূত্র

## বহিঃসংযোগ
*  —তৎক্ষণাৎ, প্রথম মার্কিন সংস্করণ 

বিষয়শ্রেণী:১৯৭৪-এর ব্রিটিশ উপন্যাস
বিষয়শ্রেণী:১৯৭৪-এর শিশুতোষ বই
বিষয়শ্রেণী:ব্রিটিশ শিশুতোষ উপন্যাস
বিষয়শ্রেণী:ব্রিটিশ ঐতিহাসিক উপন্যাস
বিষয়শ্রেণী:শিশুদের ঐতিহাসিক উপন্যাস
বিষয়শ্রেণী:কার্নেগি মেডেল বিজয়ী সাহিত্যকর্ম
বিষয়শ্রেণী:অর্কনির পটভূমিতে রচিত উপন্যাস
বিষয়শ্রেণী:রোমান ব্রিটেনে পটভূমিতে রচিত উপন্যাস
বিষয়শ্রেণী:হ্যামিশ হ্যামিল্টনের বই
বিষয়শ্রেণী:স্কটল্যান্ডের পটভূমিতে রচিত শিশুতোষ বই
বিষয়শ্রেণী:প্রাচীনকালের পটভূমিতে রচিত শিশুতোষ বই
বিষয়শ্রেণী:খ্রিস্টপূর্ব ১ম শতাব্দীর পটভূমিতে রচিত কাজ
বিষয়শ্রেণী:খ্রিস্টপূর্ব ১ম শতাব্দীর পটভূমিতে রচিত উপন্যাস
বিষয়শ্রেণী:শিশুতোষ ঐতিহাসিক উপন্যাস
বিষয়শ্রেণী:হামিশ হ্যামিল্টনের বই
বিষয়শ্রেণী:খ্রিস্টপূর্ব ১ম শতাব্দীর পটভূমিতে সৃষ্টিকর্ম